b'\n_START_ARTICLE_\nCastell de Sant Iscle de Colltort\n_START_SECTION_\nDescripci\xc3\xb3\n_START_PARAGRAPH_\nEl castell de Colltort est\xc3\xa0 enrunat. Disposa de dos recintes, un d\'exterior i l\'altre, interior. Al recinte exterior les parets a cada costat de pedra menuda, sorrenca del pa\xc3\xads, de planta poligonal irregular per tal d\'adaptar-se al terreny. A sol ixent, la paret t\xc3\xa9, encara, uns 3 m. d\'al\xc3\xa7ada. Al sud hi ha una porta i un bon tros de parament. A aquest tros i, al que es veu en diagonal, hi ha restes d\'una construcci\xc3\xb3 amb "opus spicatum"; a ponent continua el parament i s\'hi veuen restes d\'un forn. Al recinte interior hi ha una part d\'una torre rectangular, amb parets d\'uns 80 cm. d\'ampl\xc3\xa0ria i grans carreus. L\'al\xc3\xa7ada \xc3\xa9s de 2 m. i t\xc3\xa9 porta d\'entrada.\n_START_SECTION_\nHist\xc3\xb2ria\n_START_PARAGRAPH_\nCal creure que el castell de Colltort fou un dels castells edificats pels contes de Girona-Besal\xc3\xba, segur que degut a la "Reconquesta". Va \xc3\xa9sser un veritable castell roquer, frontera entre el Comtat de Besal\xc3\xba i el de Barcelona-Osona. Cal dir que els Comtes de Barcelona mantenien sobre ell alta senyoria i els Comtes de Besal\xc3\xba la tinen\xc3\xa7a. Quan el Comtat de Besal\xc3\xba fou incorporat l\'any 1111 al de Barcelona, el castell comen\xc3\xa7\xc3\xa0 un altre per\xc3\xadode de la seva hist\xc3\xb2ria. La not\xc3\xadcia documental m\xc3\xa9s antiga que es t\xc3\xa9 \xc3\xa9s de 1017-1020, per la qual se\'n va encarregar la fam\xc3\xadlia Colltort; el 1380 la Descatllar, fins al 1505 -darrera data documentada del castell-.'